OBAVIJEST ZA MEDIJE

**NOVA PLOČA 2022: TEREZA KESOVIJA, DRAGO DIKLIĆ, STJEPAN JIMMY STANIĆ I CROATIA RECORDS DOBITNICI NAGRADE**

*Nagradom Nova ploča, Hrvatska diskografska udruga odaje priznanje istaknutim pojedincima i institucijama koji su svojim djelovanjem dali izniman doprinos u promociji značaja hrvatske glazbene industrije i djelovanja Udruge*

**ZAGREB, 14. lipnja 2022.** - Ovogodišnji dobitnici **Nove ploče** – godišnje nagrade za posebna dostignuća na području domaće glazbene industrije - su **Tereza Kesovija**, **Drago Diklić,**  **Stjepan Jimmy Stanić** i diskografska kuća **Croatia Records**.

Nagrada Nova ploča osnovana je 2020. godine na obljetnicu obilježavanja 25 godina postojanja **Hrvatske diskografske udruge (HDU)** s ciljem odavanja priznanja istaknutim pojedincima i institucijama koji su svojim djelovanjem dali izniman doprinos u promociji značaja hrvatske glazbene industrije i djelovanja Udruge. Imena dobitnika nagrade Nova ploča objavljuju se svake godine na dan osnivanja Hrvatske diskografske udruge.

U Hrvatskoj diskografskoj udruzi kažu kako je **svaki od dobitnika - osobno ili kao institucija - ugradio punog sebe u razvoj domaće diskografije i prepoznavanje značaja glazbe u okviru kulture, popularne kulture i industrije zabave**.

**Tereza Kesovija** je, s godinama, postala najtiražnijom umjetnicom domaćeg glazbenog prostora, a **Drago Diklić** je ostavio jedinstveni trag u okrilju domaćeg glazbenog poslovanja osnivanjem kuće **ALTA**, prve privatne diskografske kuće u poratnoj Jugoslaviji. **Stjepan Jimmy Stanić** je jedan od pionira domaćeg svijeta glazbene zabave i glazbenik koji je - u 75 godina i danas aktivne glazbene karijere - postao jednim od svevremenskih sinonima domaće glazbene pojavnosti.

Najveći diskograf regionalnog prostora, zagrebačka diskografska kuća **Croatia Records** ove godine obilježava 75 godina djelovanja tijekom kojega je dala najveći doprinos razvoju propulzivnog glazbenog poslovanja u ovom dijelu Europe.

*'Domaća diskografska industrija je, tijekom stogodišnjeg postojanja, iznjedrila ljude i institucije koje su utkale put daljnjem napretku glazbenog eko-sustava i svojim različitim ulogama doprinijele razvoju našeg glazbenog i poslovnog identiteta. Posebna nam je čast što imamo tako uspješne sudionike glazbenog poslovanja i stupove kulture kao što su Tereza Kesovija, Drago Diklić, Stjepan Jimmy Stanić i Croatia Records'*, istaknuo je dopredsjednik Hrvatske diskografske udruge **Branko Komljenović**.

**Povjerenstvo za dodjelu** ovogodišnjih nagrada činili su **Mirjana Matić**, **Dubravka Tomeković,** **Zlatko Turkalj Turki**, **Hrvoje Markulj** i **Siniša Bizović**. Odluku o dobitnicima nagrade Nova ploča za 2022. godinu jednoglasno je usvojio Upravni odbor Hrvatske diskografske udruge.

Svečanost druge dodjele nagrade Nova ploča održat će se u Zagrebu **tijekom druge polovice godine**.

----------

Kontakt za medije:  
Mladen Milić. dipl.iur

Pravni savjetnik

mladen.milic@hdu.hr

M: 091 577 9068  
T: 01 3668 194

O Hrvatskoj diskografskoj udruzi:

Hrvatska diskografska udruga – HDU IFPI Croatia osnovana je s ciljem i zadaćom zastupanja i promicanja interesa hrvatske diskografske industrije, odnosno glazbene djelatnosti uopće, unapređivanja i promicanja zakonodavne djelatnosti na području autorskih i srodnih prava, kao i na drugim pravnim područjima koja izravno ili neizravno utječu na djelatnost diskografa ili njihovu djelatnost reguliraju.